A BIZOTTSÁG 1039/2007/EK RENDELETE
(2007. szeptember 10.)
az 1898/2005/EK rendelet II. és III. fejezetében előírt folyamatos pályázati eljárások felfüggesztéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre (1) és különösen annak 10. és 15. cikkére,
mivel:
(1)
A tejszín, vaj és vajkoncentrátum közösségi piacon történő értékesítésére vonatkozó intézkedések tekintetében az 1255/1999/EK tanácsi rendelet végrehajtása részletes szabályainak megállapításáról szóló, 2005. november 9-i 1898/2005/EK bizottsági rendeletnek (2) megfelelően az intervenciós hivatalok a cukrászati termékek, jégkrém és egyéb élelmiszerek előállítására szolgáló intervenciós vajból bizonyos mennyiséget pályázati úton csökkentett áron értékesítenek. Az intervenciós hivatalok ezenkívül odaítélik a cukrászati termékek, jégkrém és egyéb élelmiszerek előállítására szolgáló vaj, vajkoncentrátum és tejszín, valamint a Közösségben történő közvetlen fogyasztásra szánt vajkoncentrátum felhasználásához nyújtott támogatást.
(2)
A közösségi piac jelenlegi helyzete és különösen az intervenciós vajkészletek és a többlet hiánya miatt ezen pályázati eljárások egyetlen sikeres pályázatot sem eredményeznek. Ez a helyzet várhatóan még egy ideig fennmarad. Ezen intézkedések végrehajtásának egyszerűsítése érdekében célszerű felfüggeszteni az 1898/2005/EK rendelet 1. cikkének a) pontjában említett eladást, valamint b) pontjának i. és ii. alpontjában előírt támogatásokat.
(3)
A pályázati eljárások zavartalan működése végett célszerű e rendelet alkalmazásának kezdetéül valamelyik pályázati eljárás ajánlattételi időszakának kezdetét megjelölni.
(4)
Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
Az 1898/2005/EK rendelet II. fejezetének 5. szakaszában és III. fejezetének 2. szakaszában előírt pályázati eljárásokat a Bizottság felfüggeszti.
A folyamatos pályázati eljárások felfüggesztéséről értesítést kell közzétenni az Európai Unió Hivatalos Lapjában.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2007. szeptember 12-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. szeptember 10-én.